
МОНГОЛ УЛСЫН ИХ ХУРЛЫН

2026 оны 07 сарын 02 өдөр     		            Дугаар 53                     Төрийн ордон, Улаанбаатар хот

   Засгийн газарт чиглэл өгөх тухай

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг,          22 дугаар зүйлийн 22.3.6 дахь заалт, Монгол Улсын Их Хурлын хяналт шалгалтын тухай хуулийн 10 дугаар зүйлийн 10.1 дэх хэсгийг үндэслэн Монгол Улсын Их Хурлаас ТОГТООХ нь: 

1.Орон сууц захиалах, худалдан авах асуудлыг зохицуулж байгаа хууль тогтоомжийг боловсронгуй болгох, энэ хүрээнд үүсэж байгаа зөрчил, маргааныг шийдвэрлэх, хохирсон иргэдийн эрх ашгийг хамгаалах зорилгоор дараах арга хэмжээг авч хэрэгжүүлэхийг Монгол Улсын Засгийн газар /Н.Учрал/-т даалгасугай:

1/орон сууцны борлуулалт болон барилгын үйл ажиллагаанд  эрсдэлийг хуваарилах, хөндлөнгийн хяналт тавих, орон сууц захиалж байгаа иргэдийн эрх ашгийг хамгаалах механизмыг бий болгох, орон сууц захиалахад тавих шаардлага, шалгуурыг тодорхойлох чиглэлээр Барилгын тухай болон холбогдох бусад хууль тогтоомжид өөрчлөлт оруулах төслийг боловсруулж,        2026 оны намрын ээлжит чуулганы хугацаанд Монгол Улсын Их Хуралд өргөн мэдүүлэх; 

2/орон сууцыг давхардуулан худалдах, захиалга авах эрсдэлийг бууруулах зорилгоор барилгын зөвшөөрөл, газрын бүртгэл, эд хөрөнгийн эрхийн улсын бүртгэл, нотариатын үйл ажиллагаа болон бусад холбогдох салбарын мэдээллийн сангийн уялдааг хангаж, нэгдсэн цахим системийг бий болгон нэвтрүүлэх;

3/орон сууцны барилгын үйл ажиллагаа болон захиалга авч эхлэхээс өмнө тухайн хуулийн этгээдийн санхүүгийн чадавх, хэрэгжүүлсэн төсөл, өр төлбөр, эрх бүхий байгууллагаас олгосон зөвшөөрөл, барилгын ажлын явцын тухай мэдээллийг хууль тогтоомжийн хүрээнд олон нийтэд нээлттэй, ил тод мэдээлэх нөхцөлийг бүрдүүлэх;

4/баригдаж дуусаагүй болон удаан хугацаанд зогссон орон сууцны барилгад иж бүрэн үнэлгээ, хяналт шалгалт хийж, илэрсэн зөрчил дутагдлыг арилгах, төслийг үргэлжлүүлэхэд шаардлагатай зөвшөөрөл, техникийн нөхцөл олгох, ашиглалтад оруулах үйл ажиллагааг хууль тогтоомжийн дагуу шуурхай шийдвэрлэх замаар төслийн хэрэгжилтийг эрчимжүүлэх;

5/дахин төлөвлөн барилгажуулах төслийг хэрэгжүүлэхэд төрөөс хариуцах инженерийн дэд бүтцийн ажлыг гүйцэтгэхэд шаардагдах хөрөнгийн эх үүсвэрийг тодорхойлж, зардлыг төсвийн төсөлд тусгах;

6/дахин төлөвлөн барилгажуулах төсөл, орон сууц захиалгын гэрээ, хувьцаат орон сууцны хэлбэрээр хөрөнгө татах болон давхардуулан захиалга авсны улмаас хохирсон иргэдийн гомдлыг нэгтгэн судалж, холбогдох хууль тогтоомжийн хүрээнд шийдвэрлэх ажиллагааг эрчимжүүлж, уг асуудлыг шийдвэрлэж дуусах хүртэл хугацаанд хохирсон иргэдэд хууль зүйн туслалцаа үзүүлэх ажлын хэсэг байгуулан ажиллуулах;

7/орон сууц захиалгын гэрээтэй холбоотой шүүхийн шийдвэрийн биелэлтэд дүн шинжилгээ хийж, иргэдэд учирсан хохирлыг барагдуулах ажиллагааг эрчимжүүлэх, шүүхийн шийдвэрийн биелэлтийг хангуулах арга хэмжээг авах.

2.Энэ тогтоолын хэрэгжилтийг Монгол Улсын Их Хурлын 2026 оны намрын ээлжит чуулганы хугацаанд танилцуулахыг Монгол Улсын Засгийн газар    /Н.Учрал/-т үүрэг болгосугай.

3.Энэ тогтоолын хэрэгжилтэд хяналт тавьж ажиллахыг Монгол Улсын Их Хурлын Өргөдлийн байнгын хороо /О.Номинчимэг/-нд даалгасугай.

